Flemming Møller Mortensen (S), 2023-03-21:
Tak, formand.
Det her lovforslag drejer sig om behandlingsgaranti – det er noget, der faktisk har mange ord.
Det, der jo skete for 3 år siden, da Danmark og resten af verden blev ramt af corona, var virkelig noget, der satte aftryk.
Det trak store veksler på ikke blot det danske sundhedsvæsen, men sundhedsvæsenerne rundtomkring i verden.
Siden da har det danske sundhedsvæsen som helhed været alvorligt udfordret.
Der er lange ventelister; der er mange udskudte operationer; der er rigtig stor travlhed på mange afdelinger og i særdeleshed på akutmodtagelserne; og der er problemer med at finde nok kvalificeret personale.
Det går hårdt ud over patienterne, som må vente længere tid på operation, end godt er, og det går ud over medarbejderne, som gennem meget lang tid har oplevet et rigtig stort arbejdspres på grund af pukler af patienter.
Fra regeringspartiernes side har vi indgået en aftale med Danske Regioner i sidste måned, en aftale om en akutpakke, hvor der er en hel række af konkrete elementer, som skal være med til at skabe mere aktivitet i sundhedsvæsenet de kommende år.
Der er tale om midlertidige tillæg og honorering af ekstra vagter; der er bedre brug af personalegrupper; mere patientnært arbejde; der skal nedsættes en taskforce i forhold til udenlandsk arbejdskraft; og der er lavet en midlertidig afskaffelse af modregning i efterløn – og meget, meget mere.
Målet er samlet set, at ventetiderne på de danske hospitaler inden udgangen af 2024 er tilbage på niveauet, som de var på, før coronaen ramte vores land.
Som en del af akutpakken indgår det også, at vi laver en midlertidig forlængelse af retten til frit sygehusvalg, når det gælder behandling af somatisk sygdom.
Dermed er der altså ting, der er fritaget.
Formålet er, at der skabes en bedre ramme, for at man lokalt kan prioritere de mest syge patienter først ud fra en lægefaglig vurdering.
Det skal alt sammen være med til at understøtte en højere fleksibilitet i regionernes tilrettelæggelse af opgaverne i sygehusvæsenet, sådan at regionerne også får et nødvendigt rum til at lave de nødvendige prioriteringer.
Kapacitetsudfordringerne på grund af behandlingsefterslæbet fra covid-19 er virkelig alvorligt for sundhedsvæsenet
Med lovforslaget her forlænges behandlingsretten fra de 30 dage, der er i dag, til 60 dage.
Det vil ske fra 1. juni og frem til 31. december næste år, altså 2024.
Ændringen vedrører som nævnt somatikken, og det vil sige, at behandlingsretten i psykiatrien fastholdes på de 30 dage.
Det betyder også, at de helt særlige regler, der er, og som gør sig gældende i forhold til kræftbehandling og hjertesygdom, også fastholdes.
Samtidig er det vigtigt at slå fast, at udredningsretten, altså den ramme, der er sat op, for at man får stillet sin diagnose, fastholdes på 30 dage, og det gælder både i psykiatri og i somatik.
Jeg vil gerne understrege fra socialdemokratisk side, at det her jo er et ekstraordinært skridt, og det tager vi, fordi vi nu laver en midlertidig forlængelse af behandlingsretten – men vi står også i en helt ekstraordinær situation.
Det hører vi, det ser vi, og det får vi daglige vidnesbyrd om.
Der er for lange ventelister, og der er et for stort pres på vores sundhedsvæsen.
I den situation er det altså også rigtigt, at vi får understreget, at de mest syge patienter skal behandles først.
Det er en ekstraordinær situation, men det er vigtigt at slå fast, at det her jo er lagt an som en midlertidig forlængelse.
Socialdemokratiet synes, at det her er det rigtige at gøre, og derfor støtter vi naturligvis op om forslaget, som det ligger her.
Tak, formand.